אטופיק דרמטיטיס ואלרגיה נובעים מאותה נטייה גנטית, ושייכות שתיהן למחלות האטופיות. לכן, גם ילדים הסובלים מאטופיק דרמטיטיס הם בעלי סיכון גבוה יותר לפתח אלרגיה למזון.
הורים לפעוטות אטופיים, שילדיהם מגיעים לשלב המעבר למזון מוצק, חוששים פעמים רבות לחשוף את הילד למזון, במיוחד למזונות הידועים כאלרגניים.
בשורות הבאות נסקור את שלב הטעימות שלב אחר שלב, כולל המלצות שעשויות להקטין את הסיכון לאלרגיה.
ההמלצה הבאה הוצגה בכנס בינלאומי לאטופיק דרמטיטיס שהתקיים בברזיל בשנת 2016.
מחקרים חדשים אודות התפתחותה של תגובה אלרגית, הראו כי חשיפה דרך העור (מגע או ריח) עשויה להגביר את התפתחותה של תגובה אלרגית.
לפי מחקרים אלו, ישנה המלצה להרחיק תינוקות עם אטופיק דרמטיטיס מאזור המטבח בזמן הבישול, ולמנוע מהם חשיפה לריח של מזונות בעת בישולם.
לדאוג במידת האפשר שהחשיפה הראשונה שלהם למזון תהיה דרך טעימת המזון ולא דרך מגע עם האדים או עם הריח שלו.
בנוסף, ההמלצה שהוצגה באותו הכנס הייתה להקדים ככל האפשר את החשיפה למזונות שונים. ככל שהפעוט טעם מהמזון בגיל מוקדם יותר, כך קטן הסיכון להתפתחותה של אלרגיה.
כדי לאפשר מעקב טוב יותר על תגובות למזון, מומלץ לתת בכל פעם רק רכיב מזון אחד חדש, ולהמשיך במשך מספר ימים לתת ממנו שוב ושוב, כמות קטנה בכל פעם.
לדוגמא: אם החלטתם לנסות לחשוף את הילד לתפוח אדמה, תנו לו לטעום במשך ארבעה ימים מעט תפוח אדמה מרוסק, בלי להוסיף שום מזון חדש אחר לתזונה שלו. לאחר ארבעה ימים של חשיפה רצופה ללא תגובה אלרגית, תוכלו להניח שהפעוט איננו אלרגי למזון זה.
מניעת התפתחות של תגובה אלרגית גם בעתיד, היא משאלת לב של כל הורה. אם רק אפשר היה להבטיח שאלרגיה לא תתפתח בהמשך.
לאחר שווידאתם שהפעוט אינו אלרגי למזון מסוים, תוכלו להכניסו לתפריט באופן קבוע. ההמלצה היא לא להיצמד לאותם מזונות שוב ושוב, אלא לגוון במזונות שונים.
האם יש בכך כדי להבטיח שהילד לא יהיה אלרגי למזונות כלשהם? וודאי שלא.
אך יש מקום לקוות כי יהיה בכך בכדי להקטין את הסיכון.